Seeperdjies spoel uit ná swaar reën | Netwerk24
Deur Jackie Kruger 12 September 2018 05:19
Mense word gevra om op die uitkyk te wees vir lewende Knysna-seeperdjies wat ná die naweek se swaar reën en hoë deinings op Plettenbergbaai se strande in die Suid-Kaap uitspoel.
’n Knysna-seeperdjie. Foto: Verskaf
Die seeperdjie (Hippocampus capensis) kom hoofsaaklik in die Knysna-strandmeer voor, met kleiner getalle in die Keurboomsrivier naby Plettenbergbaai en Swartvlei naby Sedgefield.
Die Knysna Basin Project, ’n onafhanklike wetenskaplike nieregeringsorganisasie, sê hy is ingelig dat talle Knysna-seeperdjies ná die reën op strande op Plettenbergbaai uitgespoel het.
Die organisasie sê dit is ’n natuurlike verskynsel wanneer seeperdjies in ’n kleiner riviermonding aan vloede blootgestel word.
Mense wat op lewende seeperdjies afkom, word gevra om hulle so gou moontlik weer in die Keurboomsriviermonding vry te laat. Die seeperdjies moet ook so min moontlik gehanteer word.
Indien mense wel seeperdjies sien, word hulle gevra om dié inligting te deel omdat dit help om data in te samel oor wat tydens so ’n vloed gebeur.
Stuur ’n e-pos na kyss.louw@gmail.com of ’n WhatsApp-boodskap na 082 928 9391, of besoek die Facebook-blad.
Die Knysna-seeperdjie is op die lys van bedreigde spesies van die Wêreldbewaringsunie (IUCN). As gevolg van hul beperkte verspreiding is hulle een van die mees bedreigde seeperdjies ter wêreld. Dit is die enigste soort seeperdjie wat slegs in riviermondings voorkom.
Meer oor: Knysna | Plettenbergbaai
Help om skaars seeperdjies te beskerm